DA Den Europæiske Unions Tidende CE 78/87

(2004/C 78 E/0085)

SKRIFTLIG FORESPØRGSEL E-2187/03

af Sérgio Marques (PPE-DE) til Kommissionen

(30. juni 2003)

Om: Konkretisering af de fjerntliggende regioners deltagelse i FTU-rammeprogrammerne

Kommissionen støtter i sin rapport fra 2000 om foranstaltninger til gennemførelse af EF-traktatens artikel 299, stk. 2, det forslag om styrkelse af de strategiske udviklingsområder, der blev forelagt af de fjerntliggende regioner i 1999, idet den understreger nødvendigheden af at udvikle strategier, der gør det muligt for de fjerntliggende regioner at deltage effektivt i rammeprogrammerne for forskning og teknologisk udvikling. Kommissionen understreger også i sin meddelelse fra oktober 2001 om det europæiske forskningsrums regionale dimension, at den prioriterer styrkelse af forskningen, den teknologiske udvikling og innovationsstrategien i disse regioner.

Det sjette rammeprogram for forskning og udvikling foreskriver i betragtning 14, at de fjerntliggende regioners deltagelse i FTU bør lettes gennem passende mekanismer, der er tilpasset deres særlige situation. Den samme bestemmelse findes i betragtning 9 i den forordning, der fastlægger gennemførelsesbestemmelserne, og i betragtning 10 og 11 i de særlige programmer for gennemførelsen i praksis. Til trods for dette har EU endnu ikke vedtaget foranstaltninger med henblik på gennemførelse i praksis af disse betragtningers mål og indhold.

Eftersom Kommissionen anerkender, hvor vigtigt det er at styrke forskning, teknologisk udvikling, demonstration og innovation i regionerne i den yderste periferi, idet deres effektive deltagelse i det europæiske forskningsrums aktiviteter fremmes, bedes Kommissionen besvare følgende:

1. Hvornår og hvordan agter Kommissionen at gøre det muligt for de fjerntliggende regioner at deltage effektivt og aktivt i det sjette rammeprogram for forskning og teknologisk udvikling?

2. Teknisk bistand i forbindelse med forelæggelsen af projekter, støtte til dannelse af konsortier og skabelse af vurderingskriterier, der er tilpasset de fjerntliggende regioners særlige situation, er nogle af de foranstaltninger, der er nødvendige. Hvad agter Kommissionen at gøre på dette område?

Svar afgivet på Kommissionens vegne af Philippe Busquin

(6. august 2003)

Kommissionen lægger særlig vægt på, at regionerne i den yderste periferi deltager i rammeprogrammet for forskning og udvikling. Det er til gavn for begge parter, at forbindelserne mellem forskere fra regionerne i den yderste periferi og de europæiske ekspertisecentre styrkes, da regionerne i den yderste periferi frembyder klimatiske, geografiske og geologiske vilkår, der er af stor interesse for den europæiske forskning.

Da rammeprogrammet tager sigte på med henblik på projektfinansiering at udvælge de forskerhold i Europa, der ud fra et videnskabeligt synspunkt har den bedste ekspertise, er det umuligt at tilpasse deltagelseskritetierne efter regionerne i den yderste periferi, som det foreslås af det ærede medlem. Til gengæld har Kommissionen truffet en række foranstaltninger, som gøre det muligt at støtte og forbedre disse regioners deltagelse i forskningsrammeprogrammet.

For det første kan organisationer i mål 1-regioner, der udvælges til at deltage i rammeprogrammet, ansøge om at få tildelt supplerende finansiering gennem strukturfondene. Denne nye foranstaltning, der netop er blevet indført som led i det sjette rammeprogram for forskning, vil især komme regionerne i den yderste periferi til gavn, da de alle er mål 1-regioner. Medlemsstaterne er blevet underrettet om denne mulighed og opfordret til at udbrede meddelelsen til de relevante regionale forbindelsesled.

Mere generelt bidrager støtten fra strukturfondene til udvikling af forskningsinfrastruktur i regionerne i den yderste periferi til at øge den videnskabelige ekspertise i disse regioner og altså også til at styrke deres kapacitet med henblik på deltagelse i forskningsrammeprogrammet.

Derudover bidrager Kommissionen aktivt til at holde regionerne i den yderste periferi underrettet om deres muligheder for deltage i rammeprogrammet. F.eks. er disse muligheder blevet præsenteret af Kommissionen på den seneste konference mellem formændene for regionerne i den yderste periferi, der fandt sted på øen Palma. Det sjette rammeprogram (2002-2006) indeholder nye muligheder for regionerne i den yderste periferi, bl.a. tiltag omkring forskermobilitet, idet budgettet til forskermobiliteten er blevet væsentlig forhøjet, og omkring samordning af de nationale og regionale forskningsprogrammer gennem det nye instrument til fremme af samarbejde og samordning af forsknings- og innovationsaktiviteter (ERANET).

Endelig har Kommissionen ladet gennemføre en undersøgelse vedrørende integrationen af regionerne i den yderste periferi i det europæiske forskningsrum, der førte til, at en række forslag blev forelagt såvel for Kommissionen som for de nationale og regionale myndigheder. Undersøgelsen gav også anledning til, at forfatterne oprettede en database over forskningskapaciteten i regionerne i den yderste periferi, hvilket vil medvirke til at gøre forskningsmulighederne i de pågældende regioner mere kendt og altså fremme deres integration i forskningspartnerskaber, der finansiers via rammeprogrammet. Undersøgelsen og databasen kan findes på internetadressen: www.erup.net, som har et direkte link til den nye portal, som Kommissionen har oprettet om forskning i regionerne.